ન્યૂયોર્ક ટાઇમ્સે પોતાના દૈનિકમાં આ ક્રાંતિકારી યુવરાજના વિચારોને પ્રકાશિત કરી ઇસ્લામિક જગતમાં સનસની ફેલાવી દીધી છે. સઉદી અરબનું શાસન અને પ્રશાસન હાલ માધ્યમોમાં સતત ઝળકી રહ્યાં છે. વિશ્ર્વના જાગ્રત નાગરિકો પણ આ મુદ્દે પ્રતિક્રિયા આપી રહ્યા છે કે એક સાહસી રાજકુમારે સમસ્ત ઐય્યાશીઓને તિલાંજલિ આપી સૌપ્રથમ વખત ઇસ્લામની સાચી તસવીર રજૂ કરી છે. સઉદી જ નહીં ઇસ્લામિક જગતમાં કોઈપણ શાસક આ પ્રકારના મજહબની આડમાં ચાલતા આડંબરની સામે સીધી જ જેહાદ કરે. સઉદી અરબના ઐયાસ સમાજને ઇસ્લામની આડમાં આજ સુધી જે રીતે સુરક્ષા મળતી હતી, તેને ભેદવાનું કામ સઉદી અરબના જ યુવરાજ દ્વારા થાય એ ઇતિહાસનો એક ક્રાંતિકારી અધ્યાય છે. સૌપ્રથમ તેણે અહીંના પોલીસના અધિકારો પર કાતર ફેરવી છે. વાચકો જાણતા જ હશે કે સઉદી અરબના કટ્ટર ઇસ્લામિક રાજમાં સૌથી દયનીય સ્થિતિ મહિલાઓની હતી. નાની-નાની વાતોમાં જેમ કે મહિલાઓને પોતાના હાથમાં ફરજિયાત મોજાં પહેરવા પડતાં હતાં. સઉદી સમાજે આ મોજાને મહિલાના પર્દાનું મહત્ત્વનું અંગ બનાવી દીધું હતું. મહિલાના શરીર અને ચહેરા સાથે તેના હાથની આંગળીનું ટેરવું પણ દેખાવું એ ગેરઇસ્લામિક હોવાનું કટ્ટરતાપૂર્વક માનવામાં આવતું હતું. આ પરંપરાનું કઠોર રીતે પાલન થતું હતું. તેનો ભંગ કરનાર મહિલાઓને જાહેરમાં કોરડા મારવામાં આવતા હતા, પરંતુ આ ક્રાંતિકારી રાજકુમારે મોજાને હવે ઇસ્લામિક ડ્રેસ કોડમાંથી બહાર કરી દીધા છે. હવે ત્યાંની પોલીસને આ મામલે કોઈપણ પ્રકારની કાર્યવાહી કરવાનો અધિકાર નથી.